རྫོགས་པ་ཆེན་པོ་རང་གྲོལ་སྐོར་ལྔ་ལས། གེགས་སེལ་རིན་པོ་ཆེའི་དྲྭ་བ་ཞེས་བྱ་བ། ན་མོ་གུ་ར་ཝེ། གདོད་ནས་རང་སར་གྲོལ་བའི་ཆོས་ཉིད་ལ། །གེགས་དང་གོལ་ཤོར་ནོར་བའི་ཐ་
སྙད་ལས། །རྣམ་པར་འདས་ཕྱིར་གཏད་མེད་དབུ་མའི་སྦུབས། །དུས་གསུམ་དུས་མེད་ཆེན་པོར་རྒྱལ་གྱུར་ཅིག །ཟབ་མོའི་དོན་ལ་མོས་པ་བརྟན་ན་ཡང་། །བསོད་ནམས་དམན་པས་མཚན་ལྡན་བླ་
མ་དང་། །མ་མཇལ་ཡིད་དཔྱོད་ཙམ་ལ་གདིངས་བཅས་པའི། །སྐལ་བཟང་རྣམས་ལ་ཕྲིན་འདི་གདམས་པར་བྱ། །ཀྱེ་ཧོ་གཞི་གྲོལ་རིག་པ་ཟང་ཀ་མར། །ཡོད་མེད་ཡིན་མིན་དམིགས་གཏད་མཚན་

༄༅། །མ་ནུབ། །རང་གསལ་རྗེན་པ་འདི་ཀ་ལྟ་བ་ཡིན། །དེ་ལ་ཆེད་འཛིན་ཞུགས་ན་གེགས་སུ་ཆེ། །མ་ཡེངས་ངང་གདངས་བསྐྱང་བ་ཙམ་ཉིད་ལས། །སླད་ནས་བསལ་བཞག་འཇུར་བུས་མ་
བཅིངས་པའི། །ཁོར་ཡུག་ཆད་མེད་འདི་ཀ་སྒོམ་པ་ཡིན། །དེ་ལ་གཉེན་པོས་བཟུང་ན་གེགས་སུ་ཆེ། །ཚོགས་དྲུག་ཡུལ་དུ་ཤར་བའི་ཉམས་མྱོང་ཀུན། །ཤར་གྲོལ་རིས་མེད་ཆུ་དང་ཆུ་རླབས་
བཞིན༑ །རོ་གཅིག་འདྲེས་པ་འདི་ཀ་སྤྱོད་པ་ཡིན། །བདེ་སྡུག་སྤང་བླང་ལངས་ན་གེགས་སུ་ཆེ། །གཞི་གནས་གདོད་ནས་དག་པའི་ཆོས་ཉིད་ལ། །གློ་བུར་དྲི་མ་བསལ་ནས་དག་པའི་ཚེ། །བློ་
འདས་རྗེན་པར་མཐོང་བ་འབྲས་བུ་ཡིན། །དེ་ལས་གུད་དུ་བཙལ་ན་གེགས་སུ་ཆེ། །དེ་ཕྱིར་ད་ལྟའི་ཤེས་པ་སོ་མ་ལ། །བཅས་བཅོས་བསྒྱུར་བཀོད་མ་མང་གང་དགར་ཞོག །བྱིང་ན་རླུང་རོ་དགུ་
ཕྲུགས་བུས་པའི་རྗེས། ཁ་སྦྱོར་རླུང་བསྡམས་སྟོང་པའི་ཡེ་ཤེས་འཆར། །རྒོད་ན་སྙིང་གི་ཐིག་ལེར་སེམས་བཟུང་ཞིང་། །བདེན་མེད་བཞག་པས་གསལ་བའི་ཡེ་ཤེས་མཐོང་། །དུས་ཀུན་ཙིཏྟ་པདྨ་
འདབ་བརྒྱད་དབུས། །ཁྱབ་བདག་བླ་མའི་གསང་གསུམ་གསལ་བཏབ་སྟེ། །གེགས་དང་བར་ཆད་རྣམ་པ་ཅི་བྱུང་ཡང་། །ཁྱེད་ཤེས་དད་པས་སྙིང་ནས་གསོལ་བ་འདེབས། །མཐར་ནི་ཀུན་བརྟགས་

ལྷ་སྐུའི་སྣང་ཆ་ཡང་། །རིག་སྟོང་གཉུག་མའི་ངང་དུ་འཇའ་ལྟར་ཡལ། །དོན་དམ་འགོག་བདེན་བླ་མའི་ཞལ་མཇལ་བས། །ལམ་བདེན་གེགས་དང་བར་ཆད་དབྱིངས་སུ་དེངས། །དེ་ལྟར་ཤིན་ཏུ་
གཅེས་པའི་གདམས་པ་འདི། །ཐེག་མཆོག་སྙིང་པོའི་ལམ་ལ་མོས་པའི་དོན། །ཆགས་བྲལ་པདྨ་དགྱེས་པས་གླུར་བླངས་པའི། །དགེ་བས་གེགས་དང་གོལ་ས་རང་གྲོལ་ཤོག །གུ་ཧྱ། ༈ །